**ELŐTERJESZTÉS**

**Szombathely Megyei Jogú Város Közgyűlésének**

**2023. március 30-i ülésére**

**Javaslat egyes önkormányzati rendeletekkel kapcsolatos döntések meghozatalára**

1. Javaslat a közterületek elnevezésének rendjéről, az elnevezésük megváltoztatására irányuló kezdeményezésről és a házszám-megállapítás szabályairól szóló önkormányzati rendelet megalkotására

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 143. § (3) bekezdésében felhatalmazást kaptak a települési önkormányzatok, hogy rendeletben állapítsák meg a közterületek elnevezésének, valamint az elnevezésük megváltoztatására irányuló kezdeményezés és a házszám-megállapítás szabályait. Az Mötv. 51. § (5) bekezdésében is rögzíti, hogy közterület elnevezésének rendjét a települési önkormányzat rendeletben állapítja meg.

Szombathely Megyei Jogú Város Önkormányzatának Közgyűlése 2007-ben megalkotta a házszámozás rendjéről szóló 15/2007. (V.31.) önkormányzati rendeletét (a továbbiakban: Házszám r.), azonban a közterületek elnevezése rendjének, valamint az elnevezésük megváltoztatására irányuló kezdeményezés szabályainak önkormányzati rendeletben történő megalkotására ez idáig még nem került sor. A jogalkotásról szóló 2010. évi CXXX. törvény (a továbbiakban: Jat.) 5. § (8) bekezdése alapján ugyanakkor a felhatalmazás jogosultja a jogszabályt köteles megalkotni, kivéve, ha a felhatalmazást adó jogszabályból kifejezetten más következik.

Fentiek alapján javaslatot teszek az Mötv.-felhatalmazás alapján új, teljes körű önkormányzati rendelet egységes szerkezetben történő megalkotására.

A közterületek elnevezésével kapcsolatban az alapvető kérdéseket magasabb szintű jogszabályok szabályozzák, amely rendelkezések nem ismételhetőek meg az önkormányzati rendeletben.

Az Mötv. 13. § (1) bekezdés 3. pontja alapján a helyi közügyek, valamint a helyben biztosítható közfeladatok körében ellátandó helyi önkormányzati feladat a közterületek elnevezése, amely a 42. § 8. pontja értelmében a képviselő-testület hatásköréből nem ruházható át.

Az Mötv. 14. § (2) bekezdése alapján közterület nem viselheti

a) olyan személy nevét, aki a XX. századi önkényuralmi politikai rendszerek megalapozásában, kiépítésében vagy fenntartásában részt vett, vagy

b) olyan kifejezést vagy olyan szervezet nevét, amely a XX. századi önkényuralmi politikai rendszerre közvetlenül utal.

A (3) bekezdés szerint, ha a helyi önkormányzat döntése során kétség merül fel a tekintetben, hogy a közterület neve megfelel-e a (2) bekezdésnek, arról beszerzi a Magyar Tudományos Akadémia állásfoglalását.

Az Mötv. 14/A. § (1) bekezdése alapján minden belterületi és olyan külterületi közterületet el kell nevezni, amely olyan ingatlanhoz vezet, amelyen az épített környezet alakításáról és védelméről szóló törvény szerinti épület található.

A (2) bekezdésben foglaltak szerint közterület elnevezéseként nem alkalmazható

a) ugyanazon településen vagy a fővárosban ugyanazon a kerületen belül azonos jellegű közterületre alkalmazandó azonos,

b) kormányrendeletben meghatározottak szerint a közterületek megkülönböztetését lehetővé tevő szabályokkal való ellentét miatt összetéveszthető, vagy

c) kormányrendeletben meghatározottak szerint a közterületek elnevezésére vonatkozó technikai feltételekkel ellentétes

elnevezés.

A (3) bekezdés kimondja, hogy közterület élő személyről nem nevezhető el.

A (6) bekezdés rögzíti, hogy minden, az (1) bekezdés szerint elnevezett közterületet az elnevezése feltüntetésével kell megjelölni.

A magyarországi hivatalos földrajzi nevek megállapításáról és nyilvántartásáról szóló 303/2007. (XI.14.) Korm. rendelet a közterületek elnevezésére vonatkozóan határoz meg betartandó szabályokat.

Az 5. § (1) bekezdése alapján a hivatalos földrajzi nevek megállapításakor figyelemmel kell lenni a helyi lakosság élő névhasználatára, a települési önkormányzat és a nemzetiségi önkormányzat, az egyéb szervezetek véleményére, továbbá a természet- és társadalomtudományok eredményeire, a történelmi hagyományokra, különösen a helytörténeti kutatásokra, az elpusztult települések nevére, ezen kívül a földrajzi környezetre, a mező- és erdőgazdasági művelési szerkezetre, a nemzetiségi viszonyokra, a nyelvi és nyelvhelyességi követelményekre. A nyelvhelyességi követelmények magukba foglalják a mindenkori akadémiai helyesírás követését és az arra épülő szabályok betartását.

Az 5. § (3a) bekezdése értelmében a közterület elnevezése – a közterületjelleg nélkül, de a szóközöket beleszámítva – ötven betűhelynél hosszabb nem lehet.

Az 5. § (3b) bekezdése pedig azt határozza meg, hogy mikor kell két közterületnevet összetéveszthetőnek tekinteni:

a) csak a birtokos eset jelének meglétében vagy hiányában különböznek,

b) csak ragozásban különböznek,

c) ugyanannak a névnek egybe- és különírott formájú változatai,

d) ugyanannak a szónak rövidített és teljes kiírású változatai és másban nem különböznek,

e) ugyanannak a szónak másféle írásmódú változatai és másban nem különböznek.

A központi címregiszterről és a címkezelésről szóló 345/2014. (XII.23.) Korm. rendelet (a továbbiakban: KCR r.) pedig a közterületnévvel mint címelemmel kapcsolatos, valamint a címképzés során a jegyző mint címképzésért felelős szerv által alkalmazandó szabályokat tartalmazza.

A házszám-megállapítással kapcsolatban az alapvető szabályt az Mötv. tartalmazza, amelynek 14/A. § (5) bekezdése alapján minden házszámmal ellátott épületen a tulajdonosnak fel kell tüntetnie a házszámot.

A KCR r. alapján a házszám is egy címelem, a telek (azaz az egy helyrajzi számon nyilvántartásba vett földterület) egyedi azonosítására szolgáló megjelölés. A KCR r. tartalmazza továbbá az azokra az esetekre vonatkozó szabályokat, ha azonos házszám alatt egynél több épület van, továbbá ha az épületben egynél több lépcsőház van.

A jelenleg hatályos Házszám r. szabályai a jogszabályoknak megfelelnek, néhány szabály ugyanakkor megismétli magasabb szintű jogszabályok rendelkezéseit, illetve a fogalmak használata sem mindenhol teljesen egységes.

A fenti jogszabályok által biztosított keretek között került előkészítésre a közterületek elnevezésének rendjéről, az elnevezésük megváltoztatására irányuló kezdeményezésről és a házszám-megállapítás szabályairól szóló egységes önkormányzati rendelet tervezete, amely az alábbi alcímekre tagolva tartalmazza a szabályokat:

1. A közterületek elnevezésének általános szabályai: A tervezet meghatározza, hogy bárki javaslatot tehet közterület-elnevezésekre, amelyekről a jegyző nyilvántartást vezet, tartalmazza az ún. névbokrok alkalmazására, a szombathelyi kötődésű nevek preferálására, valamint a már elnevezett közterület természetes folytatásaként nyíló új szakaszra vonatkozó rendelkezéseket, továbbá a magánutak elnevezésére vonatkozó szabályt.
2. A személyekről való közterület-elnevezés szabályai: A tervezet meghatározza, milyen kritériumoknak kell megfelelnie annak, akiről közterület nevezhető el, továbbá rendezi a családi és utónevek használatával kapcsolatos kérdéseket.
3. A közterület-elnevezések megváltoztatása: A tervezet garanciaként rögzíti, hogy az elnevezés megváltoztatására (amely adminisztratív terheket okozna az érintett lakosságnak) csak kivételes esetben és az érintett lakosság véleményének kikérésével kerülhet sor, és az átnevezés után 2 évig kint kell hagyni a korábbi közterületnév táblát is.
4. A házszám megállapításának szabályai: A tervezet a jelenleg is hatályos szabályokat veszi át, utcák, utak, körutak, terek esetén, valamint a jellemző telekszélességet többszörösen meghaladó szélességű telek, saroktelek és szabálytalan alakú, több közterülettel is határos telek, továbbá telekfelosztás, foghíj telek beépítése és telekegyesítés esetén.
5. A házszám feltüntetésének szabályai: A tervezet a jelenleg is hatályos, a közterületről való jól láthatóság érdekében alkotott szabályokat veszi át.
6. A házszám megállapításával összefüggő hatáskör átruházása: A tervezet – a Vas Vármegyei Kormányhivatallal való előzetes konzultáció alapján – rögzíti, hogy a házszám megállapításával kapcsolatos hatáskört a címképzésért is felelős jegyző gyakorolja.
7. Záró rendelkezések: A hatályba lépés megállapítása mellett a tervezet kiegészíti a Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet (SZMSZ) 6. mellékletét, amely az önkormányzati rendeletben a jegyzőre átruházott hatáskörök jegyzékét tartalmazza. Továbbá hatályon kívül helyezi a Házszám r.-t, tekintettel arra, hogy a házszám-megállapítás szabályai is a tervezetben, az Mötv.-felhatalmazással összhangban egységesen jelennek meg.
8. Javaslat a vásárok és piacok működéséről szóló 34/1995. (X.26.) önkormányzati rendelet módosítására

Szombathely Megyei Jogú Város Önkormányzata Közgyűlésének a vásárok és piacok működéséről szóló 34/1995. (X.26.) önkormányzati rendelete (a továbbiakban: Rendelet) szabályozza az Önkormányzat által fenntartott Szombathely Városi Vásárcsarnokban a piac, valamint a zsibvásár helyét és nyitvatartási rendjét. A Szombathely Városi Vásárcsarnok igazgatója a 2022. évi igényfelmérés alapján, a lakossági igénybejelentéseket figyelembe véve javaslatot tett arra, hogy hetente egy alkalommal, csütörtökönként (a januárban átvett helyi termelői piaccal egyidőben) a Vásárcsarnok I. és II. csarnokaiban is biztosítva legyen a délutáni bevásárlás lehetősége. Valamint a 2022. év gyakorlati tapasztalataival összhangban javasolta a zsibvásár helyének és nyitvatartási idejének módosítását is. A tervezet alapján a Rendelet mellékletében módosításra kerül az I. és II. csarnok általános nyitvatartása: 5.00-13.00 helyett kibővített, 5.00-18.00 közötti nyitvatartással. Módosul továbbá a zsibvásár helye: kibővül a fejépülettel. A zsibvásár új időpontja pedig a korábbi márciustól novemberig tartó időszak helyett egész évben szerda és vasárnap, valamennyi helyszínen.

A Jat. 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján pedig a jogszabály tervezetéhez a jogszabály előkészítője indokolást csatol. Erre tekintettel az előterjesztés mellékletét képezik a rendelet-módosítások tervezetei mellett a tervezetekhez fűzött előzetes hatásvizsgálatok és indokolások.

Kérem a Tisztelt Közgyűlést, hogy az előterjesztést megtárgyalni és a rendeleteket megalkotni szíveskedjék.

**Szombathely, 2023. március „ ”.**

 **(: Dr. Nemény András :)**